|  |  |  |
| --- | --- | --- |
|  | Animationstema E17  **Styletile og scene med baggrund og figurer** | 02.01.04  **afleveringsopgave** |

# Opgaveformulering

Du har planlagt dit design, og tegnet den første udgave af dine karakterer og din scene med baggrund, mellemgrund og forgrund.

Du skal aflevere din styletile, og den første implementation af scenen. Der er ikke nogen historie endnu, det er blot en præsentation af sceneriet og figurerne.

Figurerne skal flytte sig med simple kode-animationer, og der må meget gerne være lidt liv i scenen, f.eks. skyer i baggrunden eller lignende.

Det hele skal være opbygget med HTML og CSS, så du har et fundament til at bygge videre på, når historien skal gøres interaktiv.

# Krav

## Github

Du skal lave et repository på Github, og committe og pushe scenen med al HTML, CSS og grafik. (Du skal ikke tilføje .ai filer til git)

Du skal aflevere et link til dit repository sammen med denne aflevering, og benytte det samme til kommende afleveringer.

## Styletile

Du skal aflevere et styletile for din historie. Du må selv bestemme om du laver det med HTML og CSS, eller som et billede fremstillet i Illustrator eller Photoshop. Men du skal vise udseende, farver og skrifttyper for:

* Titel-billede (Eventuelt blot fortællingens navn foran din valgte baggrund)
* Infobokse
* Talebobler
* Interaktive knapper (husk at tegne hvis der er flere stadier, for f.eks. hover, trykket ned, og sluppet.)
* Ikoner (f.eks. til valg eller angivelse af “power”/liv)

Du skal selvfølgelig kun beskrive ikoner, infobokse og talebobler hvis din fortælling benytter det - men husk at tage stilling til hvordan valg rent grafisk skal foretages.

## Scene - Implementation

* Du skal lave en HTML side der indeholder scenen og mindst 2 figurer
* Siden skal være responsiv - det vil sige at scenen skal vises i samme udstrækning, uanset hvilken skærmstørrelse man har, og figurerne skal blive stående det samme sted på scenen, og have samme størrelse i forhold til baggrunden
* Scenen skal være i 16:9 format - hvis din baggrund er større, skal du vælge et udsnit at vise

## Grafik

* Du skal benytte grafikken fra din egen historie - du må dog gerne opdatere den senere.
* Scenografien må være i .jpg, .png eller .svg - benyt det filformat der giver mest mening (fylder mindst, giver mulighed for de ønskede effekter)
* Scenografien skal minimum være opbygget af:
  + Baggrund
  + Mellemgrund (husk at du ikke kan bruge .jpg, hvor der skal være gennemsigtighed)
  + Forgrund (husk at du ikke kan bruge .jpg, hvor der skal være gennemsigtighed)
* Figurerne skal bevæge sig **bag** forgrunden, man skal altså kunne se at der er forgrund.

## Positioner

* Figurerne skal forblive på deres plads i scenen, når skærmstørrelsen ændres
* Figurerne må ikke bevæge sig uden for scenen (altså man må ikke kunne se dem hvis de forlader scenen, eller browseren gøres større end 16:9)

## Animationer

* Alle figurer skal bevæge sig - enten en bevægelse ind på scenen, eller en loopende bevægelse hvor de f.eks. står og hopper på stedet.

# Skill-levels (A, B og C)

Tag inspiration i dagens øvelser, sæt først din scene op med minimumskravene, og arbejd derefter videre hvis du vil kunne mere.

### C: Minimum

Som absolut minimum skal du have:

* En responsiv HTML-side med en scene.
* Baggrund og forgrund, hvis du har en mellemgrund skal den også placeres
* Mindst 2 figurer der bevæger sig ind på scenen (glider eller flyver ind) bag forgrunden

### B: Ekstra

For at nå niveau B, skal du desuden tilføje scenen lidt liv

* Der skal være mindst 1 stemningsskabende animeret element i scenografien (regn eller sne, skyer der flyver over himlen, træer der bevæger sig i vinden, eller andet).
* Figurerne skal komme ind på scenen, og det skal være tydeligt for brugeren hvad der skal trykkes på, for at komme videre (også selv om man faktisk ikke *kan* komme videre).

### A: Super

For at nå niveau A, skal du også lave titelbillede og krediteringsbillede. Da vi endnu ikke har lært at slå ting til og fra, skal du lave dem med display: none

* Lav et titelbillede foran alt andet på scenen - sørg for at det fylder scenen ud, og viser din titel-grafik
* Lav et krediteringsbillede endnu længere foran
* Sæt display: none på både titel og krediterings-billede
* Test i inspectoren at du kan se dem ved at klikke display: none fra.

# Aflevering

## Hvor:

Fronter i afleveringsmappen “opg 02.01.04 - Styletile og scene med baggrund og figurer”

## Hvordan:

* Lav en index.html fil med en lille menu med links til dine afleveringer: et link til scenen (animation.html) et link til din styletile og et link til github repositoriet.
* Commit og push til git + github
* Upload HTML, CSS og grafik-filer til en mappe på dit domæne.
* Aflever et link til index.html filen på fronter

## Hvornår:

Inden søndag d. 8.april kl 23:59

## Syntaks/navngivning:

Du skal skrive følgende i titlen når du opretter dit link:

02\_01\_04 Link til scene - *ditnavn*

## Feedback:

Afleveringsmappen bliver åbnet mandag d.9. april så I kan se hinandens afleveringer, og I opfordres til selv at lave en peer-to-peer på dem (uden noget fast skema).

Vi giver ikke feedback på denne aflevering.